Talous- ja sosiaalikomitean lausunto aiheesta "Ehdotus: Neuvoston päätös sosiaalista suojelua käsittelevän komitean perustamisesta"



Virallinen lehti nro C 204 , 18/07/2000 s. 0055 - 0056



Talous- ja sosiaalikomitean lausunto aiheesta "Ehdotus: Neuvoston päätös sosiaalista suojelua käsittelevän komitean perustamisesta" (2000/C 204/12) Talous- ja sosiaalikomitea päätti 24. toukokuuta 2000 työjärjestyksen 23 artiklan 3 kohdan nojalla antaa lausunnon edellä mainitusta ehdotuksesta. Asian valmistelusta vastannut "työllisyys, sosiaaliasiat, kansalaisuus" -jaosto antoi lausuntonsa 5. toukokuuta 2000. Esittelijä oli Giacomina Cassina. Talous- ja sosiaalikomitea hyväksyi 24. ja 25. toukokuuta 2000 pitämässään 373. täysistunnossa (toukokuun 24. päivän kokouksessa) seuraavan lausunnon. Äänestyksessä annettiin 111 ääntä puolesta, 1 vastaan 5:n pidättyessä äänestämästä. 1. Johdanto - ehdotuksen sisältö 1.1. Komissio on juuri julkaissut ehdotuksen neuvoston päätökseksi sosiaalista suojelua käsittelevän komitean perustamisesta(1) jatkoksi heinäkuun 14. päivänä 1999 julkaistulle tiedonannolle "Yhteinen strategia sosiaalisen suojelun uudistamiseksi"(2) sekä kyseisen ehdotuksen tärkeimmät näkökohdat vahvistaneille sosiaaliasiain neuvoston 29. marraskuuta 1999 ja neuvoston 17. joulukuuta 1999 antamille päätelmille. Komitean nimeksi tullee "Euroopan sosiaalista suojelua käsittelevä komitea". 1.2. TSK korosti heinäkuussa 1999 annettua tiedonantoa koskevassa lausunnossaan(3), että on kehitettävä välineitä, jotka mahdollistavat kaikkien asiaan liittyvien tahojen osallistumisen. Se tähdensi, ettei sosiaalisen suojelun järjestelmiä voida uudenaikaistaa ja parantaa ilman vahvaa konsensusta. Konsensus tulee saavuttaa sekä jäsenvaltioiden että yhteisön tasolla. TSK esitti erityisesti, että korkean tason virkamiesryhmä, jonka tehtävänä on yhteistä uudistamisstrategiaa koskevan prosessin hallinta, määrittäisi menettelyt työmarkkinaosapuolten ja yhteiskunnan eri aloja edustavien muiden elinten ja instituutioiden osallistumiseksi prosessiin. 1.3. Lausunnon kohteena olevassa päätösehdotuksessa esitetään korkean tason virkamiesryhmän eli Euroopan sosiaalista suojelua käsittelevän komitean nimittämistä. Komitean koostumus ja tehtävät määritellään seuraavasti: a) Komitea koostuu kahdesta edustajasta kutakin jäsenvaltiota kohden sekä kahdesta komission edustajasta. b) Komitean tehtävänä on muun muassa (päätöksen 1 artikla): - seurata sosiaalista suojelua jäsenvaltioissa - helpottaa tiedon, kokemusten ja hyvien toimintatapojen vaihtoa jäsenvaltioiden välillä ja komission kanssa - laatia sosiaalista suojelua käsittelevä vuosiraportti, joka toimitetaan neuvostolle ja jossa raportoidaan toimintalinjojen kehityksestä neuvoston esittämien tavoitteiden saavuttamiseksi. c) Komitea laatii neuvoston tai komission pyynnöstä lausuntoja taikka suorittaa muita tehtäviä sen toimivaltaan kuuluvilla aloilla. d) Komitea työskentelee tarvittaessa yhteistyössä muiden sosiaali- ja talouspolitiikkaa käsittelevien elinten ja komiteoiden kanssa. e) Komitea luo asianmukaisia yhteyksiä työmarkkinaosapuoliin. 1.4. TSK:n mielestä komission ehdotus on oikeansuuntainen, mutta sitä tulisi tarkentaa. Komitea esittääkin seuraavassa huomioita ja ehdotuksia. 2. Huomiot 2.1. TSK:n mielestä on myönteistä, että komissio perusteluissa vahvistaa esittämänsä kolme päätekijää yhteistyön toteuttamiseksi yhteisen strategian puitteissa. Ne ovat korkean tason virkamiesryhmä (tuleva Euroopan sosiaalista suojelua käsittelevä komitea), Sosiaalinen suojelu Euroopassa -raportin systemaattinen käyttö ja kaikkien asiaankuuluvien tahojen saaminen mukaan toimintaan. Tämä vastaa täsmälleen sitä näkemystä, johon TSK:n edellinen yhteistä strategiaa koskeva lausunto perustui. 2.2. TSK suhtautuu kuitenkin varauksellisesti varsinaiseen päätösehdotustekstiin, sillä siinä sivuutetaan lähes kokonaan nämä kolme päätekijää eikä ehdoteta minkäänlaista mekanismia suhteiden luomiseksi työmarkkinaosapuoliin (1 artiklan 4 kohdassa mainitaan ainoastaan, että komitea "luo aiheelliset yhteydet työmarkkinaosapuoliin"). TSK ehdottaa, että 1 artiklan 4 kohtaa selkiytetään tekemällä siihen seuraava lisäys: "muun muassa luomalla tiedotus- ja kuulemismenettelyt ja antamalla työmarkkinaosapuolten valtuuskunnille mahdollisuus osallistua tiettyihin kokouksiin". 2.2.1. Lisäksi on välttämätöntä, että jäsenvaltioiden hallitukset takaavat työmarkkinaosapuolten informoimiseen, kuulemiseen ja osallistumiseen liittyvät menettelyt ja foorumit. Tavoitteena on vakiinnuttaa työmarkkinatoimijoiden jatkuva osallistuminen pohdintaan ja toimintaan, jota jäsenvaltioiden edustajien on tarkoitus kehittää Euroopan sosiaalista suojelua käsittelevässä komiteassa. 2.3. TSK on tyytyväinen 1 artiklan 3 kohdan muotoiluun, jonka mukaan komitea "työskentelee tarvittaessa yhteistyössä muiden sosiaali- ja talouspolitiikkaa käsittelevien elinten ja komiteoiden kanssa", sillä se katsoo muotoilun täysin vastaavan omaa toimenkuvaansa. TSK toteaakin, että se on valmis tarjoamaan kokemuksensa sosiaalisen suojelun komitean käyttöön. 2.3.1. TSK tulee osaltaan seuraamaan erittäin tarkasti Euroopan sosiaalista suojelua koskevan komitean lopullista muodostamista ja sen tulevaa työskentelyä. Erityisesti se haluaa saada järjestelmällisesti tietoa kyseisen komitean toiminnasta, jotta se voi antaa panoksensa joko oma-aloitteisten lausuntojen ja tiedonantojen muodossa tai toimimalla välittäjänä jäsentensä edustamien organisaatioiden ja sosiaalisen suojelun komitean välillä, mikäli kyseiset organisaatiot haluavat ryhtyä toimintaan jäsenvaltio- ja/tai kansainvälisellä tasolla. 2.4. Lisäksi TSK toivoo, että osana eri toimielinten kanssa tehtävää yhteistyötä sosiaalisen suojelun komitea hoitaa huolella suhteita Euroopan parlamenttiin, joka on osoittanut halua osallistua jatkuvasti "sosiaalisen suojelun ajanmukaistamiseen tähtäävän yhteisstrategian" suunnitteluun. 2.5. TSK on pahoillaan myös siitä, ettei päätösehdotuksessa viitata laisinkaan tarpeeseen saada jäsenehdokasmaat mukaan tähän strategiaan. TSK toivoo, että Euroopan sosiaalista suojelua käsittelevä komitea sisällyttää kyseisen asiakohdan painopistealoihinsa ja lupaa välittää komitealle kokemuksensa yhteyksistään näiden maiden yhteiskunnallis-ammatillisiin järjestöihin. 2.6. TSK painottaa, että Euroopan sosiaalista suojelua käsittelevän komitean työn tulee perustua huolellisesti laadittuihin ja laajalle levitettäviin asiakirjoihin, joista tulee myös keskustella. TSK korostaakin komission ratkaisevaa roolia, sillä sen on määrä hoitaa kyseisen komitean sihteeristön tehtävät. TSK huomauttaa myös, että uusi vuosittain julkaistava sosiaalista suojelua käsittelevä raportti on erityisen merkittävä, sillä se on tärkeä väline yhteisessä strategiassa. 2.7. Haluamatta asettaa kyseenalaiseksi päätöksiä, jotka ehdotettu komitea tulee tekemään oman itsehallintonsa puitteissa, TSK huomauttaa, että vuosiraporteissa tulee ottaa huomioon strategian neljä tavoitetta sekä valtavirtaistaminen (mainstreaming), jotka tulee nähdä kokonaisuutena asettamatta niitä erityiseen tärkeysjärjestykseen. Neljä tavoitetta - työnteon kannattavuuden lisääminen ja toimeentulon takaaminen, eläkkeiden turvaaminen ja eläkejärjestelmien ylläpidettävyyden varmistaminen, syrjäytymisen torjuminen sekä korkealaatuisen ja kestävän terveydenhuollon varmistaminen - ovat tiiviissä yhteydessä toisiinsa ja edistyminen yhdessä tavoitteessa merkitsee siten edistymistä myös muissa tavoitteissa. 2.8. TSK toteaa, että komissio huolehtii muodostettavan komitean sihteeristön tehtävistä (3 artiklan 2 kohta). TSK on huolissaan strategian laatimisen yhteydessä asetettujen tavoitteiden ja sen toteuttamiseen osoitettujen varojen välisestä epäsuhteesta. Materiaaliset ja henkilöstövoimavarat ovat niukat: rahoitusselvityksen kohdassa 10.1 esitetään kahta A-virkamiestä aikakertoimella 0,6 ja yhtä C-virkamiestä aikakertoimella 0,8. Kohdassa 10.2 puhutaan myös lisähenkilöstöstä, mutta siinäkin esitetään vain kahta henkilöä, mikä tarkoittaa vuodessa korkeintaan 108000 euron yksikkökustannuksia kaksinkertaisina. 2.8.1. TSK pitää kokonaisvaroja erittäin niukkoina verrattuna Euroopan sosiaalista suojelua käsittelevän komitean tehtäviin. TSK kehottaakin komissiota tarkistamaan ennakkoarvioitaan. Komitealla on paljon tehtävää ja sen täytyy esimerkiksi teettää korkeatasoisia tutkimuksia ja selvityksiä, järjestää kuulemistilaisuuksia ja mahdollisesti myös virkamatkoja (puheenjohtajavaltioissa kahdesti vuodessa järjestettävien kokousten lisäksi) saadakseen materiaalia vertailuanalyysiä varten. Bryssel 24. toukokuuta 2000. Talous- ja sosiaalikomitean puheenjohtaja Beatrice Rangoni Machiavelli (1) KOM(2000) 134 lopull. (2) KOM(1999) 347 lopull. (3) EYVL C 117, 26.4.2000, s. 33.